
1. O NAMA
Važnost odgoja u ranom i predškolskom razdoblju djeteta i osiguranja optimalnih psiholoških uvjeta razvoja  danas ne treba posebno naglašavati stoga roditeljima društvena zajednica pruža podršku organizirajući redoviti program odgoja i obrazovanja djece rane i predškolske dobi od navršenih godinu dana do polaska u školu. 
Program vrtića je usmjeren na razvoj svih područja djetetova razvoja i na stvaranje kompetencija potrebnih za cjeloživotno učenje. Osobit je naglasak na stvaranju primjerenog ozračja i odgojno-obrazovnog okruženja u kojem dijete na različite načine, kao subjekt vlastita odgoja, ostvaruje različite interakcije. Takvo ozračje i interakcija u njemu, primjereno je za stvaranje podrške učenju djeteta, posebno oni oblici koji potiču samostalno otkrivanje, razmišljanje i rješavanje problema.  Upravo takvo ozračje i snažna podrška povoljno djeluju na razvoj različitih djetetovih kompetencija.  Posebna pozornost stavlja se na kontekst u kojem dijete odrasta. Program pruža stručnu pomoć roditeljima, nastojeći njegovati partnerski odnos.
	Osobito bi istaknuli odgojno-obrazovni rad uz poštivanje i uvažavanje djetetovih razvojnih mogućnosti, njegovih osobnih potreba i interesa, koje ćemo razvijati u kontekstu poticajnog vrtićkog okruženja u smislu cjelovitog razvoja djeteta koji je temeljen na humanističko razvojnoj koncepciji.
Dječji vrtić „Radost“ Novska provodi slijedeće programe:
· REDOVITI DESETOSATNI PROGRAM 
· PROGRAM PREDŠKOLE 
· POSEBNI PROGRAM RANOG UČENJA ENGLESKOG JEZIKA 
· POSEBNI POLUDNEVNI PROGRAM VJERSKOG ODGOJA 
· POSEBAN KRAĆI PROGRAM FOLKLORNOG STVARALAŠTVA DJECE RANE I PREDŠKOLSKE DOBI
Svi navedeni programi se provode u skladu sa suvremenom koncepcijom ranog i predškolskog odgoja i obrazovanja, polazeći od stvarnih potreba djeteta i njegove osobnosti te se kontinuirano usklađuje s nacionalnim zahtjevima koji su sastavni dio Nacionalnog kurikuluma za rani i predškolski odgoj i obrazovanje. 
Kako smo svjesni da je put razvoja kvalitete odgojno- obrazovne prakse vrtića dugotrajan i zahtjevan posao, nastojimo da naš vrtić bude zajednica koja uči. To znači da smo svjesni potrebe za stalnim usavršavanjem i osposobljavanjem slijedeći principe cjeloživotnog učenja u cilju poticanja cjelovitog razvoja djeteta.
Dijete shvaćamo kao inteligentnu i kompetentnu osobu koja uči čineći i surađujući s drugima, a pri tome kod djece razvijamo pozitivne vrijednosti kao što su uvažavanje, prihvaćanje, razvoj samosvijesti i samopouzdanja te ih učimo o njihovim pravima i obvezama.












2. O KURIKULUMU ZA RANI I PREDŠKOLSKI ODGOJ I OBRAZOVANJE
Nacionalni kurikulum za rani i predškolski odgoj i obrazovanje je novi dokument koji polazi od postojećih nacionalnih dokumenata (Programskog usmjerenja odgoja i obrazovanja predškolske djece (1991.), Konvencije o pravima djeteta (2001.), Nacionalnog okvirnog kurikuluma za predškolski odgoj i obrazovanje te opće obvezno i srednjoškolsko obrazovanje (2011.), Smjernica za strategiju obrazovanja, znanosti i tehnologije Republike Hrvatske (2012.) i Priručnika za samovrednovanje ustanova ranoga i predškolskog odgoja i obrazovanja (2012.), primjera dobre odgojno-obrazovne prakse u Republici Hrvatskoj i svijetu te od znanstvenih studija o dosezima u području inicijalnog obrazovanja i profesionalnog razvoja odgojitelja i drugih stručnih djelatnika vrtića. 
Nacionalni kurikulum sadrži polazišta, vrijednosti, načela i ciljeve, generirane iz višegodišnjih iskustva razvoja odgojno-obrazovne prakse i kurikuluma vrtića u Republici Hrvatskoj. Kurikulum vrtića predstavlja implementaciju Nacionalnoga kurikuluma za rani i predškolski odgoj i obrazovanje u pojedinome vrtiću s obzirom na njegove posebnosti. Kurikulum vrtića u svakoj ustanovi oblikuje se s obzirom na specifičan kontekst tj. njezinu kulturu te kulturu i tradiciju okruženja u kojem se ustanova nalazi. 
Kvalitetu kurikuluma vrtića određuju kontekstualni uvjeti u njemu (kvaliteta prostorno-materijalnog i socijalnog okruženja te organizacijska kultura), koje se kontinuirano propituje i unapređuje.




3. POLAZIŠTE KURIKULUMA DJEČJEG VRTIĆA „RADOST“ NOVSKA
Temeljem zakonske obveze i Nacionalnog kurikuluma za rani i predškolski odgoj i obrazovanje cilj je:
· upoznati sve stručne djelatnike sa sastavnicama nacionalnog kurikuluma i zajednički dogovarati smjernice za izradu vlastitog kurikuluma.
· nadograđivati vlastiti kurikulum na način da se uvažavaju resursi, materijalno-socijalni kontekst, stupanj stručnih i profesionalnih znanja i razumijevanje prakse i djece
· odrediti ciljeve i daljnje korake u svrhu poboljšanja kvalitete rada vrtića.

3.1.Vizija

Jačajući odgojiteljske stručne kompetencije kreirati kurikulum usmjeren na pripremu svakog djeteta za cjeloživotno učenje, razumijevanje, kritičko promišljanje i snalaženje u novim situacijama. Roditelje i djecu sagledavati kao sukreatore odgojno-obrazovnog procesa te aktivno djelovati u lokalnoj zajednici u cilju obogaćivanja odgojno-obrazovnog rada.

3.2. Misija

Odgoj i obrazovanje temeljeno na individualnim djetetovim sposobnostima i humanističkom razvojnom pristupu poštujući djetetove različitosti kroz holistički pristup. Svojim radom i prilagođavanjem potrebama obitelji stvaramo poticajno okruženje za suživot i razvoj roditeljskih kompetencija kako bi doprinijeli razvoju cijele društvene zajednice.



4. NAČELA, VRIJEDNOSTI I CILJEVI
Kurikulum Dječjeg vrtića „Radost“ Novska utemeljen je na Nacionalnom kurikulumu i njime utvrđenim načelima, polazištima i ciljevima.
4.1. Načela
Načela čine vrijednosna uporišta i dio su bitne sastavnice kojom se osigurava unutarnja usklađenost svih sastavnica kurikuluma i partnersko djelovanje sudionika u izradi i primjeni kurikuluma. Načela su:
1. FLEKSIBILNOST ODGOJNO-OBRAZOVNOG RADA
Fleksibilnost omogućuje prilagodljivost konkretnim mogućnostima, potrebama i interesima djece i odraslih i na taj način omogućuje izražavanje prijedloga, inicijativa i sugestija djece i odraslih. U vrtiću nije primjereno postavljanje striktnih shema jer one ne zadovoljavaju individualne potrebe i interese. Primjer fleksibilnosti odgojno-obrazovnog rada u našem vrtiću potkrepljujemo različitim projektima nastalim iz interesa djece.

2. PARTNERSTVO VRTIĆA S RODITELJIMA I ŠIROM ZAJEDNICOM
Obitelj i vrtić dva su temeljna sustava u kojima dijete uči o sebi, stječe znanja o sebi i svijetu pa su stoga upućeni na međusobnu suradnju. Roditelje prihvaćamo kao ravnopravne partnere koji ustanovu obogaćuju svojim individualnim posebnostima. Informiramo ih o aktivnostima djece i uključujemo u rad putem kutića za roditelje, web stranice, razvojnih mapa, radionica, ispitivanjem mišljenja, zajedničkih akcija i boravka roditelja u grupi.

3. OSIGURANJE KONTINUITETA U ODGOJNO-OBRAZOVNOM RADU
Kontinuitet u radu osiguravamo na više načina; suradnjom s osnovnom školom i lokalnom zajednicom i kontinuiranim podizanjem razine osobnih i profesionalnih kompetencija.
Kako bi se djeci olakšao prijelaz iz vrtića u školu, usko surađujemo sa stručnim timom osnovne škole u obliku roditeljskih sastanaka, posjeta školi, upoznavanje stručnog tima i učitelja iz osnovne škole.
Kontinuiranu suradnju s lokalnom zajednicom ostvarujemo surađujući s Gradom Novska, Turističkim informativnim centrom Grada Novska, Radio postajom Novska, Pučkim otvorenim učilištem Novska, Gradskom knjižnicom i čitaonicom „Ante Jagar“ Novska, Glazbenom školom Novska, Policijskom postajom Novska, Vatrogasnom zajednicom iz Novske te ostalim institucijama i udrugama prema potrebi.
Podizanje razine osobnih i profesionalnih kompetencija ostvarujemo individualnim i grupnim stručnim usavršavanjima svih stručnih djelatnika vrtića.

4.OTVORENOST ZA KONTINUIRANO UČENJE I SPREMNOST ZA UNAPREĐENJE PRAKSE
Nastojimo kontinuirano istraživati i unaprjeđivati praksu stručnih djelatnika vrtića, u smjeru razvoja refleksivne prakse. Provodimo sastanke Zajednice koja uči, u kojoj sudjeluju odgojitelji motivirani za razmjenu iskustva, ideja i poboljšanje kvalitete odgojno-obrazovnog rada.
Naš vrtić je istaknuo načela na temelju kojih zasniva rad:
· Visoka kvaliteta odgoja i obrazovanja - rad na osposobljavanju i usavršavanju stručnih djelatnika uz pomoć stručnog tima vrtića
· Zajednička (timska) promišljanja i evaluacija
· Uključenost svakog djeteta u odgojno-obrazovni sustav - provodimo inkluziju djece s teškoćama u razvoju
· Poštivanje ljudskih prava i prava djece - svako dijete gledamo kao pojedinca sa specifičnim interesima i potrebama
· Demokratičnost - odluke donosimo na demokratski način te nastojimo uključiti roditelje u rad vrtića na način da ih uvažimo kao ravnopravne partnere čije ideje, prijedloge i mišljenja saslušamo i uvažavamo
· Pedagoški pluralizam - u radu s djecom i roditeljima primjenjujemo različite pedagoške prakse kako bismo podignuli razinu kvalitete odgojno-obrazovnog rada
· Interkulturalizam - s obzirom da imamo djecu različitih narodnosti, radimo na učenju o različitosti i razvijanju tolerancije
· Poticajno prostorno-materijalno okruženje.

4.2. Vrijednosti
Vrijednosti predstavljaju stalni orijentir za ostvarivanje odgojno-obrazovnih ciljeva i potku odgojno-obrazovnog sustava od rane i predškolske dobi djeteta do završetka njegova školovanja. 
Nacionalni kurikulum za rani i predškolski odgoj i obrazovanje promiče planiranje i djelovanje odgoja i obrazovanja utemeljenog na vrijednostima koje bi iz perspektive povijesti, kulture, suvremenih događaja i projekcija budućnosti trebale unaprjeđivati intelektualni, društveni, moralni, duhovni i motorički razvoj djece, a to su:
· znanje
· identitet
· humanizam i tolerancija
· odgovornost
· autonomija
· kreativnost
Naš vrtić je naglasio rad na sljedećim vrijednostima:
· Razvijanje pozitivne slike o sebi
· Razvijanje svijesti o vlastitim pravima i odgovornostima
· Razvijanje vještina suradničkog učenja
· Poticanje na intelektualnu znatiželju i istraživanje
· Unapređivanje komunikacije potičući djecu na izražavanje ideja i stavova
· Razvijanje tolerancije prema različitostima



4.3. Ciljevi
Ciljevi Nacionalnog kurikuluma za rani i predškolski odgoj i obrazovanje su:
1) osiguravanje dobrobiti za dijete i to osobnu, emocionalnu, tjelesnu, obrazovnu i socijalnu dobrobit djeteta.
2) cjelovit razvoj, odgoj i učenje djeteta te razvoj kompetencija i to komunikaciju na materinskom jeziku, komunikaciju na stranim jezicima, matematičku kompetenciju i osnovne kompetencije u prirodoslovlju, digitalnu kompetenciju, učiti kako učiti, socijalnu i građansku kompetenciju, inicijativnost i poduzetnost te kulturnu svijest i izražavanje.













5. STRATEGIJE UČENJA
Donošenjem strategije ovog Kurikuluma teži se osiguranju uvjeta potrebnim za cjeloviti razvoj svakog djeteta.
Odgojno-obrazovne ishode donose odgojitelji i stručni tim poznavajući potrebe djece (tjelesne, emocionalne, spoznajne, socijalne, komunikacijske i sl.), te njihove individualne potencijale, a odnose se na razvoj temeljnih kompetencija: znanja, vještina, stavova, kreativnosti, inovativnosti, kritičkog mišljenja, inicijativnosti, estetskog vrednovanja, odgovornosti, odnosa prema sebi, drugima i okolini i dr. pri tom je igra osnovni model učenja i cjelovitog razvoja djeteta. To se postiže otvorenim didaktično-metodičkim sustavom koji djeci i djelatnicima u odgoju i obrazovanju omogućuje slobodu u izboru sadržaja, metoda i oblika rada što je preduvjet razvoja kreativnog mišljenja, autonomije i odgovornosti. Pri tom je zadaća odraslih pružati odgovarajuće poticaje i inicijativu za suradničko učenje.
Način na koji potičemo aktivno i suradničko učenje djece jest konstantno stvaranje primjerenog okruženja. Stimulirajuće okruženje jest ono u kojem prevladavaju pozitivne društvene interakcije i međusobno povjerenje. U takvom okruženju djeca razvijaju socijalne vještine i kompetencije.
Odgojitelji podržavaju suradničko učenje djece kroz posebne strategije podrške, odnosno stvarajući prostorni i materijalni kontekst, vremenski, socijalno-emocionalni i sl., vodeći pri tom računa o spoznajama psihologije ranoga razvoja. Ovdje su posebno važne činjenice da dijete u procesu aktivnog učenja samo inicira aktivnosti na temelju vlastitih interesa, samo bira materijale i odlučuje što će s njima učiniti. U procesu aktivnog istraživanja materijala, tijekom kojeg dijete ima direktno iskustvo manipuliranja, preoblikovanja i kombiniranja, koristi se svim osjetilima a svoje iskustvo verbalizira.
Strategije podrške kroz:
1) prostorno materijalni kontekst – bogati i poticajno prostorno-materijalno okruženje omogućuje slobodan izbor aktivnosti djeci različitih interesa i razvojnih razina te međusobno stupanje u interakciju. Odgojitelj organizira prostor za igru djece u jasno prepoznatljive centre aktivnosti koji su djeci privlačni i ugodni za boravak, dajući osjećaj topline i sigurnosti. Materijali su složeni na dohvat djece, u dovoljnim količinama, primjereni razvojnim kompetencijama i interesima djece, sigurni, uredni i estetski vrijedni. Pravilno strukturiran prostor svojim rasporedom centara djeci omogućuje različite socijalne interakcije, u manjim ili većim grupama, ali istovremeno nudi priliku za osamu djeteta i njegovu samostalnu aktivnost. Kroz bogat ponudu konkretnih i djetetu zanimljivih materijala potiče se aktivno konstruiranje znanja tj. učenje činjenjem.
Raznovrsnost, dostupnost, količina i način ponude materijala promovira neovisnost i autonomiju učenja djeteta.
2) vremenski kontekst – organizacija vremenskog konteksta je fleksibilna u smislu usklađivanja djetetovih potreba, interesa, njegovog biološkog ritma i rutine koju zahtjeva organizacija rada u vrtiću. U promišljanju vremenskog konteksta osnovno je načelo da svaki trenutak življenja djeteta u vrtiću ima jednaku važnost i jednak odgojno-obrazovni potencijal. 
3) komunikacijski kontekst – u interakciji s djetetom odgojitelj njeguje stav koji neće biti poučavateljski, već nedirektivni.
U svrhu poticanja socio-emocionalnog razvoja kao temelja razvoja kompetentnog djeteta, odgojitelj razvija i njeguje empatijom vođenu komunikaciju s djetetom. Na taj način slijedi djetetove individualne potrebe i inicijativu. Uvažavajući sigurnost svakog djeteta, odgojitelj je djetetu emocionalno dostupan, komunicira s njim na način da mu pruža osjećaj ohrabrenja i podrške, prijateljstva, po potrebi utjehe, razvijajući osjećaje bliskosti i privrženosti. To čini promatrajući i prateći djetetovo ponašanje, njegovu verbalnu i neverbalnu komunikaciju.
Djetetovu prirodnu potrebu da istražuje, upoznaje i razumije vlastito okruženje, odgojitelj podržava svojom zainteresiranošću, entuzijazmom i oduševljenjem. To čini i verbaliziranjem djetetovih postupaka, postavljanjem otvorenih i poticajnih pitanja te dijeljenjem optimističnih opažanja o svemu što nas okružuje. Pokazujući poštovanje i radosno zanimanje za sve ono što kod djeteta izaziva divljenje i čuđenje, odgojitelj stvara bazu za razvoj mašte i stjecanje novih spoznaja i iskustava.
S obzirom na važnost razvoja sposobnosti samoregulacije ponašanja, odgojitelj usmjerava i prema potrebi modificira ponašanje djeteta, na način da djetetu daje jasne upute, da objašnjava posljedice pojedinog ponašanja, da dogovara jasna pravila te verbalnim i neverbalnim putem dijete opskrbljuje jasnim povratnim informacijama.













6. PROGRAMI
Programi se temelje na humanističkim vrijednostima s ciljem poticanja cjelovitog razvoja djeteta uvažavajući razvojne potrebe i mogućnosti djeteta, što se očituje u sljedećem:
· Bogato strukturiranom okruženju i poticajnim materijalnim sredstvima koja doprinose razvoju učenja i kreativnosti
· Poznavanju zakonitosti rasta i razvoja djeteta na temelju čega se planira odgojno- obrazovni rad
· Poticanju partnerskog odnosa s roditeljima u cilju ostvarivanja zajedničkog cilja- razvijanje kompetencija djeteta
· Primjeni suvremenih oblika rada i učenja primjenjujući najnovije teorijske i praktične spoznaje
· Kontinuirano stručno usavršavanje kako bi se stekle kompetencije potrebne za kvalitetan odgojno-obrazovni rad
· Dokumentiranju rada i procesu samovrednovanja

6.1. Redoviti cjelodnevni program
Obilježja programa:
Ciljevi redovitog programa su:
· maksimalno poticanje i razvoj svih djetetovih potencijala
· organizacija rada usklađena s potrebama i interesima roditelja
· podizanje kvalitete programa
· osuvremenjivanje organizacije odgojno-obrazovnog procesa elementima novih koncepcija


Namjena programa:
Program je namijenjen djeci ranog i predškolskog uzrasta, a odvija se kao:
· cjelodnevni desetosatni program za djecu od 1 godine do 3 godine
· cjelodnevni desetosatni program za djecu od 3 godine do polaska u školu
Nositelji programa:
Programe provode odgojitelji u suradnji sa stručnim timom – pedagoginja i zdravstvena voditeljica.
Način ostvarivanja programa:
Način ostvarivanja programa je usklađen s potrebama roditelja glede njihovih radnih i drugih obveza, a provođenje pedagoškog procesa s potrebama djeteta i grupom djece. Redoviti program počinje s radom u 7,00 sati i traje do 16,00 sati. Prema potrebama roditelja organizirano je dežurstvo:
· u DV „Radost“ Novska: jutarnje od 5,30 do 7,00 sati i popodnevno od 16,00 do 17,00 sati
· u izdvojenoj organizacijskoj jedinici „Pastoralni centar“: jutarnje dežurstvo od 6,30 do 7,00 sati, a popodnevno od 16,00 do 16,30 sati.
· u izdvojenoj organizacijskoj jedinici „Stribor“: jutarnje dežurstvo od 6,30 do 7,00 sati, a popodnevno od 16,00 do 17,00 sati.
Ove pedagoške godine je na listi čekanja ostalo 13 djece. 
Način vrednovanja: Vrednovanje odgojno-obrazovnog rada vrši se tjedno, mjesečno i na kraju pedagoške godine koristeći se različitim metodama kao što su rasprave, analize, upitnici, ankete, dokumentiranje rada, praćenje napredovanja i stupnja razvoja djeteta.


6.2. Posebni program ranog učenja engleskog jezika
Obilježja programa:
Program se ostvaruje na osnovi suglasnosti Ministarstva znanosti, obrazovanja i sporta iz 2015. godine.
Ciljevi:
· razvijanje senzibiliteta za engleski jezik kroz igru i istraživanje
· pravilno aktivirati govorni aparat koji je elastičan i lako prihvaća glasove stranog jezika
· razviti pozitivan stav i interes za strani jezik i druge kulture općenito
Namjena:
Verificirani program provodi se izvan redovnog programa dva puta tjedno za djecu od četiri do sedam godina.
Nositelj programa:
Nositeljica programa je odgojiteljica predškolske djece Marija Johović, stručno osposobljena u području znanja engleskog jezika i položenim testom profesionalnog znanja za poučavanje engleskog jezika u ranoj dobi te odgojiteljica Željka Crnojević. 
Način i vrijeme ostvarivanja:
Program se provodi dva puta tjedno u trajanju od 45 minuta. Program se provodi od 1. listopada 2021. do 31. svibnja 2022.
Način vrednovanja:
Program se vrednuje individualnim praćenjem napretka svakog djeteta.


6.3. Kraći program katoličkog vjerskog odgoja djece rane i predškolske dobi
U sklopu redovitog programa, u Dječjem vrtiću se provodi program koji svojim specifičnim sadržajima katoličkog vjerskog odgoja obogaćuje redoviti program te za koje je dobivena suglasnost Ministarstva znanosti, obrazovanja i sporta 2016. godine.
Obilježja programa:
U skladu sa ciljevima cjelovitog predškolskog odgoja, cilj ovog programa je njegovati i razvijati religioznu dimenziju djeteta, osposobljavajući ga primjereno njegovoj dobi za otkrivanje, prihvaćanje i življenje autentičnih vrednota Evanđelja u odnosu na sebe, drugoga te na poseban način Boga.
Neke od zadaća programa su:
· pomagati djetetu da raste u povjerenju u samoga sebe i tako sve više postaje osoba,
· odgajati dijete za odgovorno ponašanje u svijetu koji ga okružuje,
· pobuđivati u djetetu one duhovne snage kojima će na ispravan način doživljavati transcedentnost ljudskog života i svijet uopće,
· zadovoljiti djetetovu potrebu za „pripadanjem“ i za „ljubavlju“ te na temelju tog iskustva upućivati ga na odnos, susret i autentično približavanje Bogu,
· pobuđivati dječje čuđenje i divljenje te iskrenu i duboku radost prema Bogu Stvoritelju metodom stvaralačkog pripovijedanja i izražajnog čitanja biblijskih i književno- umjetničkih tekstova za predškolsku dob, komunikacijom sa simbolima, molitvenim izražavanjem i liturgijskim slavljem,
· omogućiti djetetu da metodom igre doživljava i upoznaje temeljne poruke Evanđelja,
· zadovoljiti djetetovu potrebu za uspostavljanjem autentičnog osobnog odnosa između njega i poruke vjere,
· uvoditi dijete u prijateljsku komunikaciju s Bogom putem osobnoga molitvenog izražavanja,
· razvijanje osjećaja povjerenja, zahvalnosti, darivanja, suosjećanja i suradnje s bližnjima i dr.
Program se provodi situacijski, prateći dječje interese i potrebe. Planirani poticaji nude se djetetu prema ritmu liturgijske godine, godišnjih doba i prema kršćanskim blagdanima, ističući njihovo autentično, a ne sekularizirano značenje) osobito Dani kruha, Svi sveti, Sveti Nikola, Došašće, Božić, Korizma, Uskrs).
Namjena programa:
Program je namijenjen djeci od 3 godine do polaska u školu čiji roditelji pisanom suglasnošću iskazuju potrebu za katoličkim vjerskim odgojem.
Način ostvarivanja:
Po trajanju program je poludnevni. Gost u skupinama bit će župnik koji će s djecom razgovarati i čitati im prigodne priče povodom Božića, Uskrsa, Svih svetih. 
Nositelji programa:
Za stručno provođenje programa vjerskog odgoja zadužena je osposobljena i stručno kompetentna odgojiteljica predškolske djece Dijana Kadliček, sa završenim jednogodišnjim teološko- katehetskim dopunskim studijem i trajnim kanonskim mandatom. Odgojiteljica u vjeri se trajno educira kroz individualno i zajedničko usavršavanje.
Način vrednovanja:
Stručnu podršku (opservacija, praćenje djece, uvid u pedagošku dokumentaciju) daje pedagoginja, a odgojiteljica u vjeri praćenjem ostvarivanja programa i samoevaluacijom.





6.4. Program predškole
Obilježja programa i cilj:
· uvježbavanje vještina, stjecanje navika i usvajanje znanja važnih za uspješnu prilagodbu novim školskim uvjetima,
· osigurati okružje (prostor, oprema, skupina vršnjaka, odrasle osobe, zbivanja, djelatnosti) u kojem će dijete razviti svoje potencijale (tjelesne, osjećajne, izražajne i spoznajne mogućnosti),
· zadovoljavanje individualnih potreba djeteta i
· razvijanje kompetencija djeteta potrebnih za cjeloživotno učenje.
Programom se određuju zadaće (trajne, razvojne i posebne) i sadržaji odgojno-obrazovnog rada. Za program je dobivena suglasnost Ministarstva znanosti, obrazovanja i sporta 2015. godine.
Namjena: 
Program predškole obuhvaća djecu u godini dana pred polazak u školu.
Nositelji: 
Program s djecom ostvaruje odgojiteljica Dragica Đilas.
Vrijeme ostvarivanja:  od 1. listopada 2021. do 31. svibnja 2022.
Mjesto: 
Dječji vrtić „Radost“ Novska, Osnovna škola Rajić i Osnovna škola Josipa Kozarca Lipovljani – područna škola Stara Subocka.
Način vrednovanja: 
Program se vrednuje na način da se prati ostvarivanje postavljenih ciljeva, individualni napredak djeteta i povratnom informacijom roditelja.
6.5. Poseban kraći program folklornog stvaralaštva djece rane i predškolske dobi
Obilježja programa:
Program se ostvaruje na osnovi suglasnosti Ministarstva znanosti i obrazovanja iz 2020. godine.
Ciljevi:
· poticati cjeloviti razvoj djeteta u skladu s individualnim posebnostima i razvojnim mogućnostima putem individualiziranog i fleksibilnog odgojno-obrazovnog pristupa 
· poticati i osnaživati razvoj ključnih kompetencija za cjeloživotno učenje, posebice kulturne svijesti i izražavanje (njegovanje kulturnog identiteta svoga kraja,  grada, države)
· poticati i razvijati vještine slobodnog izražavanja i stvaranja u području umjetnosti i kulture, posebice folklornog stvaralaštva
· poticati različite obliea izražavanja, poput scenskog, glazbenog, likovnog, verbalnog, vizualnog, auditivnog i tjelesnog izražavanja kroz ples.
Namjena:
 Program je namijenjen djeci dobi od 4 do 7 godina koja imaju sklonosti i želju za dodatnim plesnim usavršavanjem. 
Način i vrijeme ostvarivanja:
Program se provodi dva puta tjedno u trajanju od 45 minuta. Program se provodi od 1. listopada 2021. do 31. svibnja 2022.
Nositelji programa:
Nositeljica programa je odgojiteljica predškolske djece Snježana Hajdinović, stručno osposobljena za provođenje programa.
Način vrednovanja:
U procjeni kvalitete postignuća ovog programa sudjelovat će subjekti odgojno-obrazovnog procesa, a to su djeca, odgojitelji i roditelji uz stručnu pomoć i podršku stručnjaka vrtića, a i šire. Najvažniju ulogu u istraživanju osobne odgojno-obrazovne prakse i procjeni njezine kvalitete imat će odgojitelji u ulozi refleksivnih praktičara.
Procjene će ostvarivati odgojitelji individualno u kontekstu procesa odgojne skupine u dnevniku rada i zapažanjima o provođenju aktivnosti i reakcijama djece te koristeći različitu dokumentaciju koja ukazuje na podignutu kvalitetu odgojno-obrazovnog rada (pisani zapisi o događanjima, video i foto zapisi, radovi djece i sl.). Odgojitelji i stručni suradnici koristit će različite instrumente, a u cilju podizanja kvalitete programa te rješavanja problema timskim djelovanjem.
U samovrednovanje bit će uključeni svi sudionici odgojno-obrazovnog konteksta – odgojitelji, roditelji, stručni tim, djeca.











7. PROJEKTI
7. 1. GIGA projekt - program učenja engleskog jezika uz pomoću digitalnih aplikacija
Cilj: ovladati osnovama rada na tabletu te naučiti dijete pravilno koristiti tehnologiju, ali i prevenirati poremećaje poput ovisnosti o tehnologiji te poticati kod djeteta razvijanje osjećaja za engleski jezik. 
Zadaća: poticanje razvoja ključnih kompetencija potrebnih za cjeloživotno učenje 
(učiti kako učiti, socijalne i građanske kompetencije, kompetencije na materinjem i stranom jeziku, poduzetničke i digitalne kompetencije) kako bi se djecu od najranije dobi pripremilo za buduće obrazovanje te kako bi ih se naučilo da budu kreativni, samostalni, odgovorni i spremni na suradnju.
Nositelji: odgojno obrazovne skupine „Zečići“, „Točkice“, „Pužići“, „Bubamare“, grupe programa predškole i odgojiteljice Snježana Hajdinović, Antonela Krišto, Sanja Čevizović, Magdalena Ivičić, Jela Zastavniković, Dijana Vidošević, Ana Kovačević, Katica Šimičić i Dragica Đilas.
Način ostvarivanja: kroz sedam modula:
· PREDSTAVLJANJE: hello, everybody, my name is..., how are you, how do you do, good, fine, happy, bad, goodbye;
· COLOURS (BOJE): Red, yellow, blue, green, pink, purple, violet, orange, brown, black, white, grey;
· FRUITS (VOĆE): apple, pear, strawberry, orange, lemon, grapes, banana, watermellon, cherries, plums, pineapple;
· ANIMALS (ŽIVOTINJE): cat, dog, mouse, horse, cow, rabbit, pig, goat, sheep, rooster, duck, frog, tiger, wolf, bear, giraffe, monkey, elephant, crocodile, teddy bear;
· NUMBERS (BROJEVI): one, two, three, four, five, six, seven, eight, nine, ten;
· MY BODY (MOJE TIJELO): head, ear, eye, mouth, nose, teeth, shoulders, stomach, back, arm, hand, fingers, leg, foot;
· FAMILY (OBITELJ): mom, dad, brother, sister, grandmother, grandfather.
Vrijeme ostvarivanja: dva puta tjedno od listopada 2020. do lipnja 2021.
Očekivani rezultati: usvojenost ispravnog načina rukovanja tablet uređajima i usvojen pravilan odnos prema tehnologiji, usvojenost riječi engleskog jezika, maksimalna brzina primjene naučenih činjenica na stupnju psihomotoričkog razvoja na kojem se dijete trenutno nalazi  te primjena inovativnog modela dokumentiranja primjenom e-dnevnika.
Način vrednovanja: Sve aktivnosti se prate kroz 14 elemenata evidentiranih u e-dnevniku koji pored praćenja sadrži i opciju komunikacije roditelja i odgojitelja.


7.2. Eko-škole
Cilj: ugradnja odgoja i obrazovanja za okoliš u sve segmente odgojno-obrazovnog sustava i svakodnevni život djece i djelatnika vrtića.
Zadaća:  odgojiti mlade generacije osjetljivima na pitanja okoliša i osposobiti ih za donošenje odluka o razvitku društva u budućnosti.
Namjena: program je osmišljen za provedbu smjernica odgoja i obrazovanja za okoliš na razini čitavih odgojno-obrazovnih ustanova. Program jasno određuje i usmjerava način na koji se sadržaji o zaštiti okoliša, koji su dio redovnog plana i programa, primjenjuje u svakodnevnom životu vrtića. Ovakav pristup pomaže djeci, u svijesti svakog od njih, shvatiti kolika je važnost zaštite okoliša. Posebna pozornost se posvećuje pitanjima smanjivanja i zbrinjavanja otpada, racionalnog korištenja energije i vode i uređivanju vrtićkog okoliša. Svi sudionici života u Eko-školi zajednički poduzimaju niz praktičnih koraka i aktivnosti s ciljem smanjenog opterećenja okoliša.

Nositelji: Helena Kovačević, Mirjana Ciboci sa skupinom „Ježići“, ostala djeca, odgojitelji, ravnateljica, pedagoginja, zdravstvena voditeljica, administrativno mjesna poduzeća, predstavnici lokalne uprave i dr. 
Način ostvarivanja: program zahtjeva dosljedno poštivanje zadanih međunarodnih smjernica i kriterija, te zadržavanje već postignutog statusa.
Vrijeme ostvarivanja:  tijekom pedagoške godine 2021./2022.
Način vrednovanja:  obnavljanje statusa Eko škole

7.3. Škole za Afriku
Cilj:  poboljšati kvalitetu obrazovanja i učiniti ga dostupnim svoj djeci. Izgradnja škola i centara za alternativno obrazovanje prema modelu „škola prijatelj djece“ i omogućiti pristup obrazovnom sustavu za djecu i mlade Madagaskara.
Zadaće: stjecanje znanja o Africi kao kontinentu, upoznavanje drugih kultura, civilizacija i običaja, učenje i življenje dječjih prava, odgovornosti prema sebi i drugima, razvoj stajališta i sustava vrijednosti potrebnih za prihvaćanje drugih, razumijevanje potreba drugih, poštovanje i prihvaćanje, razvijanje svijesti o pripadnosti zajednici, sagledavanje sebe kao člana različitih skupina, poticanje razvoja socijalnih vještina za uspostavljanje kvalitetnih međuljudskih odnosa, razvoj osobnih potencijala, opremanje kutića Afrike, upoznavanje afričkih običaja, igara i načina života, upoznavanje s UNICEF-ovom misijom i ciljevima
Namjena: dječji vrtić je mjesto na kojem djeca igrajući se uče i otkrivaju nove spoznaje i mogućnosti. Znanja i ponašanja koje dijete usvaja u okviru predškolskog razvoja postaju cjeloživotne vrijednosti i ključne su u formiranju osobina ličnosti svake odrasle osobe. Odgojem za razvoj u djece i mladih se potiče usvajanje stajališta i vrijednosti kao što su globalna međuovisnost, socijalna osjetljivost i ekološka osviještenost te mnogih drugih znanja i vještina koje omogućuju kvalitetan i osobni napredak uz sveopću korist za zajednicu i društvo.
Nositelji: odgojna skupina „Kockice“ s odgojiteljicama Mirnom Mirković i Tinom Perše uz pomoć stručnog tima i ostalih odgojitelja za vrijeme humanitarnih akcija (Božić, Uskrs).
Način ostvarivanja: upoznavanje s temom, planiranje tijeka spoznajno-istraživačkih aktivnosti, izrada zajedničkog plakata na temu Afrike, osmišljavanje kutića posvećenog temi Afrike, izrada i prodaja blagdanskih ukrasa, prodajna izložba dječjih radova, provođenje edukativnih aktivnosti s djecom: Što ako...?, Vlak suradnje, Šarolik svijet,I zeko ima prava – zečja prava!, Cvijet za Afriku i dr.
Vrijeme ostvarivanja: tijekom pedagoške godine 2021./2022.

7.4. Say hello to the world
Cilj: usmjeriti djecu na put stvaralaštva i sudjelovanja te ih povezati po cijelom svijetu
Zadaće: uključiti djecu u različite projekte, poticati slobodu mišljenja i prihvaćanja, rušiti stereotipe, prevladavati predrasude i netolerantnost, upoznavati sigurno korištenje računala, učiti strane riječi
Namjena: projekt povezuje djecu po cijelom svijetu, gdje djeca kroz igru i pod mentorstvom odgojitelja, upoznaju različite kulture i tradicije, otkrivaju domaće okruženje i širi svijet, oblikuju nacionalnu i državnu svijest i razvijaju stvaralaštvo. Tako djeca već u ranoj dobi imaju mogućnost upoznavanja multikulturalnih i drugih razlika s čime se navikavaju na prihvaćanje različitosti.
Nositelji: odgojna skupina „Zečići“ i odgojiteljice Antonela Krišto i Snježana Hajdinović
Način ostvarivanja:
· provođenje aktivnosti kroz program Pet prstiju: 
· 1. javljanje TO SAM JA (palac)
· 2. javljanje JA I MOJA OBITELJ (kažiprst) 
· o 3. javljanje JA I MOJ VRTIĆ (srednji prst) 
· 4. javljanje JA I MOJE MJESTO (prstenjak)
· 5. javljanje JA I MOJA DRŽAVA (mezimac)  
· 6. javljanje ZAKLJUČAK (dlan)
· socijalne igre predstavljanja i upoznavanja
· igre zamišljanja
· razgovori uz gledanje fotografija, traženje sličnosti i razlika među djecom
· crtanje samog sebe te drugih
· izrađivanje lutki iz otpadnih materijala
Vrijeme ostvarivanja: od 1.10.2021. do 31.5.2022.

7.5. Sigurna cesta
Cilj: Stjecanje osnovnih znanja o prometu na djeci prihvatljiv način te osposobljavanje djece za lakše snalaženje u prometu.
Zadaće: upoznavanje osnovnih prometnih pravila, , usvajanje neophodnog znanja, pravila i navika o ponašanju u prometu, upoznavanje i usvajanje znanja djece o samozaštiti u prometu, upoznavanje prijevoznih sredstava
Namjena: projekt je nastao u suradnji Agencije za odgoj i obrazovanje, Udruge Sigurna cesta i predstavnika županija. Edukacije su namijenjene vrtićkim skupinama djece i njihovih roditelja.
Nositelji: odgojiteljice Renata Jurić i Jadranka Grgošić, odgojitelji skupina s djecom u godini dana prije polaska u školu.
Način ostvarivanja: provedbom niza aktivnosti unutar „Male škole prometa“:
· edukativni crtani film Crvenkapica u prometu
· šetnja gradom
· dječje izjave
· likovne aktivnosti – izrada prometnih znakova za maketu, izrada makete raskrižja, crtanje, slikanje prometnih znakova, semafora i raskrižja
· izrada plakata – prometni znakovi i geometrijski oblici
· igre na maketi raskrižja
· igre na prometnom poligonu
· pjesme i recitacije
· priča za djecu Sa zebrom sigurno do škole
· kako prelazimo cestu
· didaktičke stolne igre
· projekt Vidi i klikni (HAK)

Vrijeme ostvarivanja: tijekom pedagoške godine 2021./2022.
Način vrednovanja: projekt se vrednuje na način da se prati ostvarenje navedenih ciljeva, prikupljajući statističke podatke i organiziranom natjecateljskom igrom za polaznike „Male škole prometa“ na poligonu.

7.6. Ruksak pun kulture
Cilj:  
· pripremiti i provoditi različite kulturne i umjetničke programe prilagođene djeci u vrtiću u dislociranim, prometno slabije povezanim područjima Republike Hrvatske 
· razvijati dječje kreativno obrazovanje, senzibilizirati djecu za područje umjetnosti i kulture
· omogućiti djeci pristup svim vrstama umjetnosti i kulture
Svrha: poticati djecu na razumijevanje i usvajanje umjetnosti i kulture u dislociranim i prometno slabije povezanim područjima RH
Namjena: program zajednički provode Ministarstvo kulture i Ministarstvo znanosti i obrazovanja kao dopunski program potpore kurikulumu u vrtićima. Namijenjen je djeci od 3 do 6 godina. Program omogućava dostupnost i približavanje umjetnosti i kulture djeci i mladima koji žice u sredinama s ograničenom dostupnosti kulturnim i umjetničkim sadržajima. 
Nositelji: profesionalni umjetnici i stručnjaci u kulturno-umjetničkom području, studenti umjetničkih akademija uz mentorstvo profesora, odgojne skupine izdvojene organizacijske jedinice Stribor i njihove odgojiteljice.
Aktivnosti programa: 
· izbor i kupnja do 70 kulturnih i umjetničkih programa godišnje prema prethodno definiranim kriterijima u sljedećim područjima: kazališna, filmska, glazbena, plesna, vizualna umjetnost, književnost, baština i programi studenata umjetničkih akademija (naš vrtić je pokazao interes za kazališnu, glazbenu i plesnu umjetnost)
· priprema i provedba do 200 događanja na kojima će se prezentirati kulturni i umjetnički programi (u vrtićima do 70 programa godišnje)
· radionica „Pričom do glazbe, glazbom do govora“, dr. Mirna Smoje
Vrijeme ostvarivanja:  tijekom pedagoške godine
Način vrednovanja: kvalitativna i kvantitativna evaluacija – provodi se jednom godišnje na kraju godine. 

7.7. Humanitarno ekološki projekt Plastičnim čepovima do skupih lijekova
Cilj: zaštita i očuvanje okoliša, a istovremeno čineći dobro djelo
Način ostvarivanja:
· upoznavanje s akcijom
· planiranje tijeka akcije
· izrada zajedničkog plakata na temu plastičnih čepova
· osmišljavanje prostora za prikupljanje
· motiviranje djece, roditelja i zaposlenika našeg vrtića za donošenje plastičnih čepova
· razvijanje pozitivne navike očuvanja okoliša i postupanja s otpadom

Nositelji: odgojiteljice Đurđica Kujundžić, Ivana Vukelić, Željka Crnojević, Martina Jozefčik, Marijan Veble i Jadranka Grgošić uz pomoć ostalih odgojiteljica, djece, roditelja i stručnog tima.
Vrijeme ostvarivanja:  tijekom pedagoške godine






7.8. Dani kruha – Dani zahvalnosti za plodove zemlje
Cilj: podizanje svijesti o važnosti zdrave prehrane, ekološke proizvodnje i očuvanju biološke raznolikosti
Zadaće:
▪ upoznati djecu s nastajanjem kruha (od zrna do kruha)
▪ približiti im blagovanje kruha i narodne običaje
▪ poučiti mlade o kruhu kao izrazu životne i duhovne snage
▪ upoznati djecu sa žetvenim i ostalim običajima
▪ upoznati djecu s autohtonim i/ili starim vrstama voća i drugim plodovima zemlje (povrće,
žitarice, gljive, ljekovito i začinsko bilje)
▪ upoznati djecu sa zastupljenošću i načinima očuvanja pojedinih vrsta (izgled sjemena, način i vrijeme sadnje, vegetacijski ciklus)

Namjena: obilježavanje Dana kruha pridonosi potpunijem odgoju i obrazovanju za zaštitu okoliša, upoznavanju i očuvanju biološke raznolikosti Hrvatske, podizanju svijesti o ekološkoj poljoprivredi i zdravoj prehrani, a temelji se na izgrađivanju pozitivnih stavova i stvaranju
pravilnog emocionalnog odnosa djeteta–učenika i prirode.


Nositelji: skupina „Pužići“ i odgojiteljice Jela Zastavniković i Dijana Vidošević te zdravstvena voditeljica

Način ostvarivanja:
1. Izvan vrtića 
· posjet pekarnici, mlinu, sjemenari, seoskom gospodarstvu, tvornici za preradu voća i povrća
· upoznavanje s načinima skladištenja i priprave raznovrsnih plodova zemlje
· prikupljanje žitarica i ostalih plodova
· posjet etnografskom i/ili tehničkom muzeju


2. U vrtiću  
· razgovor s djecom na temu “Od zrna do pogače” i “Plodovi našeg zavičaja"
· upoznati djecu s kulturom ophođenja prema kruhu i zbrinjavanjem njegovih ostataka
· upoznati ih sa životnim ciklusom poljoprivrednih kultura (žitarice, voće, povrće, ostale kulture)
·  istražiti etnografsku baštinu svog zavičaja u svezi s obradom zemlje i pripravom kruha
·  prirediti izložbe radova djece na temu Dani kruha – dani zahvalnosti za plodove zemlje: literarni radovi, likovni radovi, fotografije, plakati, izrada kruha i peciva, uređivanje izložbenih prostora, scenski izraz (prikaz običaja, igrokaz na određenu temu – može biti poznato djelo iz književnosti)
· Posjet bolnicama, staračkim domovima, domovima ratnih stradalnika i darivanje kruhom


Vrijeme ostvarivanja:  rujan i listopad 2021. godine

7.9. Sigurnije škole i vrtići
Cilj: stvaranje odgojno-obrazovnog okvira za sustavnu provedbu i prepoznavanje važnosti tema: priprema za sve vrste izvanrednih situacija, prva pomoć, psihosocijalna podrška i općenita sigurnost u vrtićima i školama te prepoznavanje potrebe i poticanje na sustavno educiranje građana od najranije životne dobi kroz cjeloživotno sustavno učenje i usavršavanje znanja, vještina i kompetencija iz navedenih područja. 
Zadaće: 
· razvijanje svijesti kod djece od najranije životne dobi o važnosti pripreme za izvanredne situacije
· stjecanje znanja o tome što možemo očekivati 
· stjecanje znanja i vještine koje će djecu što bolje pripremiti za izvanredne događaje 
· izgradnja otpornijeg društva koje će se lakše i sa manjim posljedicama suočiti sa izazovima koje izvanredni događaji donose sa sobom
Namjena: Hrvatski Crveni križ sudjeluje kao partner na projektu Erasmus+ Sigurnije škole i vrtići od studenog 2018. do siječnja 2021. godine. Projekt se provodi u partnerstvu s nacionalnim društvima Crvenog križa Austrije, Bugarske, Sjeverne Makedonije, Srbije i Austrijskim Crvenim križem mladih. 
Nositelji: skupina „Točkice“ i odgojiteljice Sanja Čevizović i Magdalena Ivičić 
Način ostvarivanja: provedbom određenog broja predloženih edukativnih aktivnosti opisanih na platformi sigurnija-djeca.hck.hr.  
Vrijeme ostvarivanja:  tijekom pedagoške godine 2021./2022.
Način vrednovanja: prikupljeno 20 bodova i osvajanje potvrde „Siguran vrtić“
















8. SURADNJA S LOKALNOM ZAJEDNICOM
Kako bi se kontinuirano unaprjeđivala kvaliteta odgojno-obrazovnog rada u provođenju programa i organizaciji zadanih aktivnosti surađujemo sa različitim ustanovama. Aktivnosti se realiziraju u suradnji s različitim centrima, udrugama, društvima i obrtima na području županije, a posebno ističemo:
· Turistički informativni centar grada Novske s kojim se usko surađuje u organiziranju prigodnih manifestacija, 
· Pučko otvoreno učilište, 
· Gradska knjižnica i čitaonica „Ante Jagar“ Novska, Glazbena škola Novska, 
· Radio postaja Novska
Osim navedenih, za kvalitetno provođenje programa surađujemo i sa sljedećim institucijama:
· Grad Novska
· Obližnje općine i naselja
· Sisačko-moslavačka županija
· Ministarstvo znanosti i obrazovanja
· Agencija za odgoj i obrazovanje
· Pučko otvoreno učilište „Korak po korak“
· Policijska postaja Novska
· Centar za socijalnu skrb Novska
· Dom zdravlja Novska
· Radio postaja Novska
· Vatrogasna zajednica grada Novske
· Stručni tim Osnovne škole
· Crkve koje djeluju na našem području
· Dječji vrtići na području Sisačko-moslavačke županije
Jedna od važnih zadaća ustanove je otvorenost prema lokalnoj zajednici kako bi se unaprijedio odgojno-obrazovni rad te promovirao program i postignuća vrtića. Na taj način u odgojno-obrazovni rad unose se interaktivne aktivnosti te djeca stječu praktična znanja i iskustva, a vrtić kao ustanova otvara svoja vrata zajednici.
9. VREDNOVANJE I SAMOVREDNOVANJE U VRTIĆU
Suvremeno koncipiran rani i predškolski odgoj i obrazovanje bazira se na humanističko- razvojnom pristupu i znanstvenim spoznajama o načinima učenja djece. Svrha mu se osigurati optimalne uvjete za uspješan odgoj i cjelovit razvoj svakog djeteta kako bi u potpunosti razvilo sve svoje potencijale, svoje vještine, sposobnosti učenja i druge kapacitete, te kako bi razvilo dostojanstvo, samopoštovanje i samopouzdanje. Jedna od temeljnih vještina koje bi dijete trebalo početi stjecati u najranijoj dobi jest naučiti kako dobiti ono što želi i treba, a da pri tom ne ugrozi potrebe i prava drugih u zajednici. Konvencija o pravima djeteta nalaže da svako dijete ima pravo na najbolje temelje u životu i obvezu odraslih da djeci osiguraju to pravo.
Kvaliteta sustava predškolskog odgoja i obrazovanja određuje se kao rezultat djelovanja niz subjektivnih i objektivnih čimbenika koji u sinergiji omogućuju uspješno zadovoljavanje potreba svih sudionika odgojno-obrazovnog procesa u ozračju prijateljskih i suradničkih odnosa uz stalnu tendenciju rasta. Predodžba vrtića kao zajednice subjekata koji uče, koji su stalni istraživači, zahtjeva kontinuirano vrednovanje usmjereno na istraživanje, razumijevanje i usavršavanje odgojno-obrazovne prakse.
Definicija kvalitete odgojno-obrazovne prakse nije nepromjenjivo, statično pitanje sa samo jednim ispravnim odgovorom. Zahtjevi za kvalitetom temelje se na živoj razmjeni znanja, iskustava i sklonosti svih sudionika odgojno-obrazovnog procesa.
Iz navedenog proizlazi da je kurikulum odgojno-obrazovne ustanove neodvojiv od prcesa učenje djece i odraslih, a ističe da je sukonstrukcija znanja moguća jedino u zajednici koja uči. Stoga jedan od kriterija vrednovanja i samovrednovanja sustava ranog i predškolskog obrazovanja, odnosno dječjih vrtića, treba ići u smjeru istraživanja, praćenja i osvješćivanja te stalnog inoviranja postojeće prakse, radi unapređivanja dječjih vrtića i njihove transformacije u zajednice koje uče.
Kvalitetno vrednovanje i samovrednovanje je najmoćnije sredstvo za poticanje promjena na bolje, to je utvrđivanje trenutnog stanja, detektiranje problema i/ili dobre prakse, određivanje prioritetnih zadaća, pronalaženje ideja za rješavanje problema i/ili unapređivanje prakse i utvrđivanje pozitivnih postignuća i njihovo osnaživanje.
Krajnji cilj vrednovanja i samovrednovanja dječjeg vrtića je utvrđivanje postojećeg stanja te jačanje kapaciteta ustanove da samu sebe mijenja i usavršava u zacrtanom smjeru, vodeći računa o stvaranju uvjeta za uspješno zadovoljavanje potreba i prava svih. U skladu s navedenim nužno je stvoriti okruženje i ozračje za slobodan dijalog u kojem će samovrednovanje i refleksije pojedinaca biti nadopunjene refleksijama svih sudionika odgojno-obrazovnog procesa.

